‘पानी की जाति’ लघुकथा भी विष्णु की श्रेष्ठ लघुकथाओं में से एक है। यह लघुकथा विभाजन के उन खौफनाक दिनों की याद दिलाती है जब पानी भी हिन्दू और मुसलमान हुआ करता था। लेकिन असल में हिन्दू और मुसलमान के भेद की दीवारें समाज की ही खड़ी की हुई हैं। समाज का शुभ इन दीवारों को तोड़ने में ही अन्तनिर्हित है और इन्हें तोड़ता है दुख। गाँधी टोपी और धोती पहने एक युवक, जिसे ज्वर था और प्यास के कारण जिसके प्राण कण्ठ में आ गए थे, भटकता हुआ एक मुसलमान की दुकान में जा पहुँचा और उससे पानी माँगा। मुस्लिम युवक के यह कहने पर कि तुम तो हिन्दू हो, तुम हमारे हाथ का पानी पी सकोगे। उसका यह उत्तर देना, हिन्दू के भाई, मेरी जान निकल रही है, तुम जात की बात करते हो। जो कुछ हो लाओ।’ उनके बीच हिन्दू–मुसलमान के कृत्रिम भेद को बेमानी कर देता है।